Worcester F 80 Distinctiones

280 Vita triplex

Vita triplex, nature, gratie, et glorie. De prima, dicitur Gen. 2[:7]: *Inspiravit in faciem ejus spiraculum vite*. De secunda dicitur Rom. [1:17] *Iustus* meus *ex fide viuit*. De tercia dicitur Sap. [5:16]: *Iusti in perpetuum viuent*.

¶ Igitur conuertatur peccator a morte culpe ad vitam gratie vt euadat mortem iehenne et perueniat ad vitam glorie.

¶ In hac vita considerare debemus tria, scilicet, periculum, tedium, transitum.

¶ De primo nota periculum fore vbi est facilitas cadendi impellentibus vndique hostibus et spoliari temptantibus, Job 7[:1]: *Militia est vita hominis super terram*. Nam in celo est locus leticie. In inferno locus mesticie. Sed super terram est locus pugne et milicie. In prima quidem quia facile errare possumus, indigemus regula dirigente que nobis exprimitur, Tit. 2[:12]: *Abnegantes impietatem et saecularia desideria, sobrie,* ne quid superfluum, *juste,* ne quid dimitum, *pie,* ne quid inordinatum, viuamus in hoc seculo.

¶ Item, sobrie contra carnis voluptatem, iuste contra mundi cupiditatem, pie contra diaboli impietatem.

¶ Set vnde hic habetur, tanta facilitas peccandi. Certe quia facile est a medio recedere in quo consistit virtuosa viatorum vita.

¶ Secundo, debemus considerare huius vite tedium quod est propter multiplicitatem paciendi ingruentibus tribulationibus, tam illatis quam innatis. Ideo Psal. [30:11]: *Defecit in dolore vita mea, et anni mei in gemitibus*. Job 14[:1]: *Homo natus de muliere*,[[1]](#footnote-1) etc. Ideo cum renatu, *brevi vivens* *tempore*. Ideo[[2]](#footnote-2) cum metu repletur multis miseriis. Ideo cum fletu qui quasi flos egreditur periculose nascendo et conteritur laboriose viuendo et fugit velut vmbra continue ad mortem tendendo.

¶ Contra illud tedium, egit homo spe confortante, sicut accipiens medicinam purgatiuam confortatur,

/fol. 323rb/

Job 10[:1]: *Taedet animam meam vitae mee*, etc. Ideo expedit ut homo patiatur propter Christumque[[3]](#footnote-3) alias pateretur, et sic faciat de neccessitate virtutem, [2] Cor. 4[:11]: *Nos, qui vivimus, in mortem tradimur propter* Christum.

¶ Tercio, debemus considerare transitum qui est hic propter necessitatem cito moriendi, Psal. [88:49]: *Quis est homo[[4]](#footnote-4) qui vivet et non videbit mortem?* etc. Jac. 4[:15]: *Quæ est vita vestra? vapor ad modicum parens*, etc. Augustinus, nescio vnde venio aut quo vado, sed plano quod mortales sumus. Nichil est morte certius sed hora mortis nichil incertius.

¶ Non enim scimus quomodo aut quando aut vbi moriemur, quoniam mors vbique nos expectat. Propter hunc transitum breuem expedit homini instanter operari, sicut viator instat vespere instante, vespere pauper contendit intrare ante clausionem ianue, Eccle. [9:10]: *Quodcumque potest manus tua, instanter operare*. Job 7[:7]: *Memento*, mei Domine, quoniam *ventus est vita mea, et non revertetur*.

¶ De secundo, principali quod est vita gratie, notandum est quod sicut uita nature perpenditur ex tribus, scilicet, ex sensu, motu, et affatu. Sic uita gratie perpenditur in homine quando vtitur sensu discrecionis, motu bone operationis, verbo sane edificacionis.

¶ De primo, signum est quod homo spiritualiter viuit et gratiose si vtatur visu contemplationis, Ose. 6[:3]: *Vivificabit nos post duos dies, etc.*. Auditu predicationis, Deut. 8[:3]: *Non in solo pane* vivit *homo, sed in omni verbo Dei*. Gustu dilectionis, sicut carbo ignitus dicitur viuus, [1] Joan. 3[:14]: *Nos scimus quoniam translati.* Olfactum bone operationis, sicut eger spirans dicitur viuus, [2] Cor 2[:16]: *Aliis* sumus *odor.* Tactu maceracionis, Rom. 12[:1]: *Exhibeatis corpora vestra.* Rom. 8[:13]: *Si secundum carnem vixeritis*.

¶ De secundo, censetur homo spiritualiter viuere ex motu bone operationis, sicut arbor iudicatur viua quando genuerat et fructificat, Prou. 16[:5]: *Initium bone* vite *facere justitiam*. Vere hic inicium quia hic inchoatur et in futuro completur, Psal. [68:33]: *Quaerite Deum, et vivet anima vestra*. Nam Act. 17[:28]: *In ipso vivimus, movemur, et sumus.* Viuimus vita gratie,

/fol. 323va/

mouemur motu obediencie, fuimus esse perseuerancie. Vnde ipse ait, Joan. 14[:6]: *Ego sum via, veritas, et vita*. Vita serui multum placet Domino quando viuit totaliter ad nutum Domini, [2] Cor. 5[:15]: *Pro omnibus mortuus est Christus, ut, qui vivunt, jam non sibi vivant, sed ei qui pro* eis *mortuus est et resurrexit*.

¶ De tercio, censetur homo viuere ex verbo sane edificacionis, sicut fons dicitur viuus qui vlterim fluit, Psal. [117:17]: *Non moriar*, morte culpe sed viuam uita gratie, *et narrabo* *opera Domini*. In predicacione et edificacione, Amos 5[:6]: *Quaerite Dominum*, vobis et subditis verbo predicacionis, exemplo sanctitatis. Nam sicut oculos dirigendo alia membra dirigit et se per viam rectam. Sic qui per doctrinam dirigit alios in vitam eternam dirigit. Et se Prou. 6[:23]: *Via vite, increpacio discipline* et vnite, in gratia virtutis, ne forte comburatur domus Joseph, id est, ecclesia igne iniquitatis. Sed heu quia iam non queritur Dominus propter se, sed propter sua, Joan. 6[:26]: *Quaeritis me non quia vidistis signa, sed[[5]](#footnote-5) quia* de *panibus* meis comederunt. Vbi dicit Gregorius, dicit hic Dominus personam illorum detestatur, qui per sacros ordines non virtutum merita,[[6]](#footnote-6) sed uite presentis subsidia equirunt. Nec cogitant viuendo quid imitari debeant, sed que stipendia percipiant. Vnde et multi qui uita gratie viuere videntur, non viuunt, Apo. 3[:1]: *Scio opera tua, quia nomen habes quod vivas, et mortuus es*.

¶ Item vita glorie adquiritur per fidem, Tob. 2[:18]: *Filii sanctorum sumus, et vitam illam expectamus, quam Deus daturus est* illis *qui fidem suam numquam mutant ab eo*. Fides nempe fundamentum Christi Christiane religionis. Ideo opera Iudeorum et paganorum nequaquam meritoria. Quia Heb. [11:6]: *Sine* *fide* *impossibile est placere Deo*. Vnde dicit Augustinus, *Super Joannem*, sicut in radice arboris nulla apparet arboris pulchritudo, et tamen quicquid est in arbore decoris de radice procedit. Sic ex fidei humanitate quicquid est meriti. Sed ad hoc quod sit viua requiritur opera

/fol. 323vb/

quia *Fides sine operibus mortua est*, Jac. 2[:20]. Ideo consequenter adquiritur per bonam operacionem, Matt. 19[:17]: *Si vis ingredi ad vitam, serva mandata*.

¶ Tercio, adquiritur per participacionem sacramenti. Sicut enim per nutrimentum corporale continuatur vita animalis, sic per istud alimentum spirituale et sacramentale vita spiritualis, Joan 6[:55]: *Qui manducat carnem meam, et bibit meum sanguinem, habet vitam æternam*. Mirum est huius crismatis glutinum. Nam frater ad fratrem, pugil ad clientem se habent in aliqua distancia, sed non sic cibus ille et cibatum. Augustinus[[7]](#footnote-7) in *Confessiones*, non tu me mutabis in te, sicut cibus carnalis, etc. Joan. 6[:41]: *Ego sum panis vivus, qui de cælo descendi*.

¶ Et nota secundum Ysiderum, *De summo bono* quod vita actiua est dispositio ad contemplatiuam et nisi quis profecerit in actiua ad contemplatiuam non consurget. Ideo vita actiua in quam studet et militat saluti proximoruum vtilior est quam contemplatiua, sed non dignior. Sed vita actiua quando ad seipsam ordinatur tantum nec vtilior est nec dignior. Item vita actiua consistit in agilibus siue sint ad eum siue ad alium. Sed principater in hiis que sunt ad alium quia secundum Philosophum, primo *Ethicorum* bonum multorum diuinius est quam bonum vnius. Item secundum philosophos, felicitas siue vita actiua consistit in actu altissime potencie que in nobis est, scilicet, intellectus. Item consistit in habitu nobilissimus quod est sapientia. Item in objecto dignissimo quod est Deus. Iccirco philosophi vltimum tempus vite sue reseruarunt ad contemplandum diuina precedens vero tempus[[8]](#footnote-8) in aliis scientiis expendentes vt ex illis habiliores fierent ad contemplandum diuina. Item vita hominum ad modum statere mouetur, cuius vna parte eleuata, deprimitur altera et econtro. Sic tiranni in presenti eleuati deprimunt pauperes et iustos. Sed econtra in futuro iustis eleuatis, tiranni deprimentur. Exemplum in Susanna et senibus, Dan. 13[:5]. In Petro et Herode, Act. 12[:1]. In Domitiano et Johanne. Et sic nota-

/fol. 324ra/

tur hic decus in exaltacione sancti, decus in oppressione tiranni.

¶ Item, gradu retrogrado videntur procedere status bonorum et malorum, quia mali procedunt ab honoribus quibus nunc eleuantur, et a diuiciis quibus nunc dilatantur, et a deliciis quibus impinguantur ad vtilitatem, egestatem, et angustiam inferni, secundum illud Job [21:13]: *Ducunt in bonis dies suos*, etc. Boni econtro ab humilitate vite, a paupertate substantie, ad austeritate penitencie procedunt ad honorem, fertilitatem substantie, et ad delicias paradisi. Secundum illud tristicia vestra vertetur in gaudium. Item sicut in corporalibus contrarius est ordo. In lucrando precedit quod est difficile, scilicet, operari et laborare et succedit quod est delectabile, scilicet, premiari et quiescere sed in expendendo est econtro. Nam ibi precedit quod est delectabile, scilicet, commedere et bibere. Succedit autem quod est amarum et difficile, scilicet, computare et soluere. Sic est in spiritualibus se precedat quod est difficile vt vigilare ieiunare succedit quod est delectabile quia Psal. [33:20]: *Multe* sunt *tribulationes* *justorum*, sed si precedat quod est delectabile succedit difficile. Nam Job 21[:13]: *Ducunt in bonis dies suos*, etc. Exemplum de diuite et Lazaro, [Luc. 16:19].

1. muliere ] *add*. ~~breui~~ F 80. [↑](#footnote-ref-1)
2. ideo ] Lambeth, F 128 *corr.* in F 80. [↑](#footnote-ref-2)
3. Christumque ] Lambeth, F 128 *corr.* qua F 80. [↑](#footnote-ref-3)
4. homo ] Lambeth, F 128 om. F 80. [↑](#footnote-ref-4)
5. sed ] Lambeth, F 128 *om*. F 80. [↑](#footnote-ref-5)
6. merita ] *add*. merita F 80. [↑](#footnote-ref-6)
7. Augustinus ] Lambeth, F 128 *corr.* autem F 80. [↑](#footnote-ref-7)
8. tempus ] *add.* vero F 80. [↑](#footnote-ref-8)